Slepo (JoS/SN). Hesło najnowšeje wustajeńcy w Slepjanskim Serbskim kulturnym centrumje (SKC) drje je trochu zamylace, hewak by minjeny pjatk wjace ludźi na jeje wotewrjenje přišło. Přehladka „Domjace nalětnje kwětki“ pak njepokazuje wosrjedź nazymy tulpy a fijałki, kotrež móže kóždy sam doma w swojej zahrodce fotografować. Reinhold Grottker je na 35 wulkoformatowych fotografijach zapopadnył žadne kwětki kaž dźewjaz (Pestwurz), łučnu žerchwicu (Wiesenschaumkraut) a jatronku (Leberblümchen). Dźakowano wosebitym objektiwam skutkuja wone runjewon hoberske. Najwjetši dźěl wobrazow nasta we Łazkowskim lěsu, tamne wokoło Łaza, Wojerec, Slepoho a při Bjerwałdskim jězoru. Zo maja fota w dwurěčnej kónčinje nastać, bě Wulkoždźarowskemu twarskemu předewzaćelej wažne, dokelž čuje so wón z regionom zwjazany. Někotre rostliny je we wšelakich časach dnja fotografował, štož wunjese na zajimawe wašnje rozdźělne barby.
szl_Latn